钦定古今图书集成/方舆汇编/职方典/第1269卷 > 《大酉洞记》前人
## 钦定古今图书集成/方舆汇编/职方典/第1269卷 > 《大酉洞记》前人

楚之西，洞庭之北，有武陵桃花源，即昔人避秦处也。
逾桃花源水行三驿程，即辰阳郡。西北逾卢溪浦口
四舍许，为大酉山，即《道书》所谓第二十六大酉华妙
洞天，古传所谓“穆天子藏书于大酉山、小酉山之中”
者是已。山多石洞，谽谺深邃，不类人世。其滨江者，特
壁立倒出江侧，上有悬溜成石乳二，一击之作钟鸣，
一作“鼓鸣”，旧名之曰“钟鼓洞。”其在内者曰华妙洞。洞门甚狭隘幽暗，必扬燎仄行，乃可入。既入里许，即旷
然平沙，可游可卧。再进则有石室，相传先世有樵夫
入洞中，即石室取书出见风皆应手，灭成灰尘，今则
无可见矣。山之巅为九峰岭，盖宋真宗时尝封禅天
下名山福地，兹山亦以名胜得与。今犹有故封者《九
志录》为九峰岭者，误也。山腰有会山桥及张果炼丹
池，虽不可信，而居民耕作，往往斸地多得灵砂，满缶
数四，盖必昔之幽人志士所栖隐也。《庄子·让王篇》谓
舜让天下于善卷卷曰：“吾日出而作，日入而息，逍遥
自得于天地之间，吾何以天下为哉。”遂不受，逃之枉
山，宋封为遁世高蹈先生。今其遗迹具存，而屈子所
谓“朝发枉渚兮，夕宿辰阳”，枉山即兹山也。世隆尝读
书兹山，乡之人多从世隆游者，乃即兹山为书院，曰
大酉华妙洞书院。为堂二：曰让王堂，曰逍遥堂。盖皆
本《庄子》语及善卷之事而名之也。曰高蹈祠，即宋故
封之名，以祠卷曰丹砂房，盖辰之土物莫灵于丹砂，
故神农尝百草，以丹砂系之辰，其名著矣。故即地所
出而名之，是皆余所作，因是以求之，庶几乎不与草
木同朽腐也。其曰“钟鼓洞”，曰“秦人藏书室”，曰“会仙桥”，
曰“张果炼丹池”，曰“九崶岭”，则皆所固有，予不得而增
损之焉。夫莫大于天下，莫圣于尧舜，卷也乃欲天下
而不受，其视尧舜若薄之而不为者，其志远矣，要未
可以隐逸一节之士论之也。正犹丹砂不列于人间
饮食尝用诸品，而其为世外奇宝，则世固有知之者。
呜呼，希矣！是岂易与俗人言哉。